किरात गोल्डकप : आयोजकलाई हराउँदै मोरङ फाइनलमा 
डाँगीहाट फुटबल क्लब मोरङ पाँचथरको सदरमुकाम फिदिममा जारी ‘प्रथम वाइवाई किरात गोल्डकप-२०८०’ को फाइनलमा प्रवेश गरेको छ ।
पाँचथर — डाँगीहाट फुटबल क्लब मोरङ पाँचथरको सदरमुकाम फिदिममा जारी ‘प्रथम वाइवाई किरात गोल्डकप-२०८०’ को फाइनलमा प्रवेश गरेको छ ।बुधबार भएको पहिलो सेमिफाइनल खेलमा आयोजक पाँचथर फुटबल क्लबलाई ट्राइबेकरमा १–४ गोल अन्तरले हराउँदै मोरङले फाइनल यात्रा तय गरेको हो । निर्धारित समयमा दुवै टिमले गोलरहित बराबरीमा खेलेपछि ट्राइबेकरमा निर्णय लिइएको थियो ।ट्राइबेकरमा मोरङका उमेश कार्की, उमेश राई, गनिया धिमाल र अभिषेक लिम्बूले १–१ गोल गरे भने पाँचथरका अशीम राईले १ मात्रै गोल गरे ।प्रकाश धमलाले हानेको गोलरक्षकले समाते । यस्तै क्याप्टेन रोहन आङदेम्बेको प्रहार पोष्टमा ठोकिएर बाहिर गएपछि आयोजक पाँचथर फुटबल क्लब सेमिफाइनल चरणबाट बाहिरिन पुगेको हो ।बुधबारको खेलमा मोरङका गोलरक्षक प्रमिजय गच्छदार म्यान अफ दि म्याच घोषित हुँदै नगद ५ हजार पुरस्कार पाउन सफल भए । बिहीबार बिर्ता युनाइटेड झापा र कर्णसिंह सोनाम स्मृति क्लब ताप्लेजुङबीच अन्तिम सेमिफाइनल खेल हुने तालिका छ । शनिबार सुरु भएको प्रतियोगितामा नेपाल र भारतका ख्यातिप्राप्त आठवटा टिमले भाग लिएका थिए । प्रतियोगितामा पहिलो हुने टिमले नगद ४ लाख ४ हजार ४ सय ४४ रुपैयाँ र दोस्रो हुनेले २ लाख २ हजार २ सय २२ रुपैयाँ पुरस्कार पाउने आयोजक क्लबका अध्यक्ष अनुराग केप्छाकी मगरले बताए ।